**Предмет:** Општи коментари на предлог Законот за финансиски инструменти

1. Општи коментари кои се однесуваат на Глава IV – Регулиран пазар и други места за тргување, Подглава 1 – Пазарен оператор и регулиран пазар, Дел 1 – Одбор на директори, Комитет на надзор и клучни функции во пазарниот оператор

Предложените одредби од оваа Глава упатуваат на едностепен систем за управување, односно Одбор на директори, составен од извршен директор кој раководи односно управува со пазарниот оператор и неизвршни членови кои вршат надзорна функција. Законот за трговски дрштва (ЗТД) кој е lex specialis ги уредува формите на трговските друштва и предвидува едностепен систем на управување (одбор на директори) и двостепен систем на управување (управен одбор и надзорен одбор). Со овој закон, исто така се предвидува дека друштвото само го дефинира односно избира системот за управување. Но, со воведување на „Комитетот за надзор„ кој не е предвиден во важечката законска регулатива, ниту е дефиниран во правната теорија во Република Северна Македонија, уште повеќе не е препорака согласно постоечките Европски директиви и Уредби цитирани во предлог текстот на овој закон, согласно кои треба истиот треба да биде усогласен, се прави конфузија за каков вид на систем на уредување се работи. Комитетот за надзор не е орган на управување, а со надлежностите дефинирани во член 177 од предлог Законот, е во спротивност нa концептот на приватна сопственост и акционерско работење како и со практиките на доброто корпоративно управување. Имено, во акционерските друштва раководната и надзорната функција се врши преку органи кои се избрани од страна на акционерите односно од највисокото тело на управување собрание на акционери, а не како што е наведено во предлог законот од надворешни и независни лица кои не се претставници на акционерите. Акционерите вложиле сопствени средства во пазарниот оператор, како резултат на што добиваат одредени акционерски права меѓу кои и во органите на управување, со што се обезбедува заштита на вложениот капитал и поврат на вложените средства во форма на добивка.

Воедно, би сакале да укажеме дека по описот на надлежности Комитетот за надзор упатува и поистоветува со ,,Комисија за именување,, која е советодавно/помошно тело на Одборот на директори односно Надзорниот одбор. Овој концепт на Комисија за именување е во согласност со важечката регулатива, ЗТД (член 359), правилата за добро корпоративно управување и Директива 2014/65/ЕУ од 15 мај 2014 година на Европскиот Парламент и на Советот на Европа за пазарите на финансиски инструменти како и измените и дополнувањата на истата. Имено, член 359 став 1 од ЗТД предвидува дека органот на управување може да формира една или повеќе комисии од редот на своите членови и од други лица.

Оттука, Законот за финансиски инструменти би можел да дефинира други тела како што е Комисијата за именување, покрај Одборот на директори и Собранието на акционери, но поставеноста на истите треба да биде во рамките на веќе постоечкото решение што го утврдува ЗТД, како и согласно стандардите и практиките на доброто корпоративно управување.

 Шпаркасе Банка АД Скопје

 Скопје, 31.03.2023